《赵圣符权涟水军使按周立事且去犹闻上乞不赦为作长句》
宋代·王安中

颍川异日刚彊守，诸吏僵仆奸豪走。济南使君羞怯懦，故破瞷宗三百口。

官为声名计则多，寻常手滑如彼何。心知昔人不妄作，随事砭斫或拊摩。

河神娶妇理必往，城北杀子吾当诃。襄濆赵侯世儒雅，轩昂忽变肠无它。

奴欺主女积十载，侯以半纸申严科。人言赵侯广汉后，宜有擿伏如神手。

青衫诸掾日蹉跎，众或屈凌天自佑。谁过襄濆刻石傍，告以吾言慰耆旧。

侯今儿子能文章，母太夫人百岁寿。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。